
   KRETINGOS RAJONO SAVIVALDYBĖS TARYBA

SPRENDIMAS
DĖL ĮPAREIGOJIMO DALYVAUTI BENDRAVIMO SU VAIKAIS TOBULINIMO PROGRAMOSE (KURSUOSE) KRETINGOS RAJONO SAVIVALDYBĖJE VYKDYMO TVARKOS APRAŠO PATVIRTINIMO

2017 m. sausio 26 d.  Nr. T2-18
Kretinga

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Įpareigojimo dalyvauti bendravimo su vaikais tobulinimo programose (kursuose) vykdymo tvarkos aprašo, patvirtinto Lietuvos Respublikos Vyriausybės 2012 m. gruodžio 12 d. nutarimu Nr. 1517 „Dėl įpareigojimo dalyvauti bendravimo su vaikais tobulinimo programose (kursuose) vykdymo tvarkos aprašo patvirtinimo“ (Lietuvos Respublikos Vyriausybės 2016 m. gruodžio 7 d. nutarimo Nr. 1219 redakcija), 4 punktu, Kretingos rajono savivaldybės taryba  n u s p r e n d ž i a:
1. Patvirtinti Įpareigojimo dalyvauti bendravimo su vaikais tobulinimo programose (kursuose) Kretingos rajono savivaldybėje vykdymo tvarkos aprašą (pridedama).
2. Pripažinti netekusiu galios Kretingos rajono savivaldybės tarybos 2013 m. vasario 28 d. sprendimą Nr. T2-43 „Dėl bendravimo su vaikais tobulinimo kursų organizavimo tvarkos aprašo patvirtinimo“.
3. Sprendimą skelbti Teisėkūros pagrindų įstatymo nustatyta tvarka. 


Savivaldybės meras					     Juozas Mažeika

Antanas Sungaila
						PATVIRTINTA
                                                                                    Kretingos rajono savivaldybės tarybos

[bookmark: Xf19d7a7248294e87b424511485a9d656]ĮPAREIGOJIMO DALYVAUTI BENDRAVIMO SU VAIKAIS TOBULINIMO PROGRAMOSE (KURSUOSE) KRETINGOS RAJONO SAVIVALDYBĖJE VYKDYMO TVARKOS APRAŠAS 
I. BENDROSIOS NUOSTATOS
[bookmark: X2d86098cb82b49caa3c470cf91df253a]1. Įpareigojimo dalyvauti bendravimo su vaikais tobulinimo programose (kursuose) Kretingos rajono savivaldybėje vykdymo tvarkos aprašas (toliau – Aprašas) reglamentuoja kursų pagal bendravimo su vaikais tobulinimo programas (toliau – kursai) tėvams, globėjams, (rūpintojams) (toliau kartu – tėvai), kuriuos teismas ar ne teismo tvarka administracinio nusižengimo bylą nagrinėjanti institucija (pareigūnas) už Lietuvos Respublikos administracinių nusižengimų kodekso 73, 74 ir 80 straipsniuose numatytus administracinius nusižengimus skiria tėvams kaip administracinio poveikio priemonę, rengimo užtikrinimą, vykdymą ir apmokėjimą.
[bookmark: X7e3ea6f27c83443b832a86a598068fd3]2. Kursų tikslas – suteikti tėvams žinių apie pozityvią tėvystę, stiprinti jų socialinius ir bendravimo su vaikais įgūdžius.
[bookmark: Xba759e16d06248aba4700b141c72f6a5]3. Apraše vartojamos sąvokos apibrėžtos Lietuvos Respublikos švietimo įstatyme, Lietuvos Respublikos neformaliojo suaugusiųjų švietimo ir tęstinio mokymosi įstatyme, Lietuvos Respublikos vaiko minimalios ir vidutinės priežiūros įstatyme, Lietuvos Respublikos administracinių nusižengimų kodekse ir kituose teisės aktuose.
[bookmark: Xccf5ca4a194f4875acff0b17e18b954a]
II. KURSŲ RENGIMO UŽTIKRINIMAS IR VYKDYMAS
[bookmark: Xcf3e0a68fadb488b99d7dd77d0544010]4. Kursus organizuoja ir vykdo Kretingos rajono švietimo centras (toliau – Centras). 
[bookmark: Xe67e6a689e5949eeae9cbc1c860612d9]5. Kursus veda Centro pedagoginės psichologinės pagalbos skyriaus specialistai (psichologas ir/ar socialinis pedagogas), turintys ne mažesnę kaip 3 metų praktinio vaikų ir tėvų konsultavimo emocijų, vaiko raidos, elgesio problemų, tėvų bendravimo su vaikais, ar kilus tėvų ginčui dėl vaiko, pozityvios tėvystės klausimais darbo patirtį, vadovaudamiesi švietimo ir mokslo ministro ar jo įgaliotos institucijos patvirtinta kursų programa.
6. Kretingos rajono savivaldybės administracijos Vaiko teisių apsaugos skyrius, gavęs teismo ar ne teismo tvarka administracinio nusižengimo bylą nagrinėjusios institucijos (pareigūno) nutarimą, kuriame skirta administracinio poveikio priemonė – įpareigojimas dalyvauti kursuose (toliau – nutarimas), inicijuoja tėvų įtraukimą į sudaromą kursų grupę ir apie tai raštu tėvų gyvenamosios (deklaruotos) vietos adresu ir (ar) elektroniniu paštu praneša tėvams.
7. Pranešime apie tėvų įtraukimą į sudaromą kursų grupę nurodoma informacija apie kursų organizavimo laiką ir vietą bei apmokėjimo už kursus sąlygos. 
8. Tėvai, gavę pranešimą, per 5 darbo dienas nuo pranešimo gavimo privalo raštu, elektroniniu paštu, telefonu arba tiesiogiai atvykę pranešti apie galimybę dalyvauti kursuose Centre (adresu: J. Pabrėžos g. 8, tel. (8445) 78 939, el. pašto adresu rastine@kretingasjmc.lt ).
9. Registruojantis į kursus tėvai Centrui teikia:
9.1. rašytinį prašymą, kuriame nurodo vardą, pavardę, gyvenamosios vietos adresą, telefono numerį, elektroninio pašto adresą ar kitą kontaktinę informaciją;
9.2. asmens tapatybę patvirtinančio dokumento kopiją; 
9.3. teismo nutarimą ar jo kopiją;
9.4. išsilavinimą patvirtinančio dokumento kopiją. 
10. Tėvai apie kontaktinės informacijos pasikeitimą nedelsdami turi pranešti Centrui. Jeigu pranešimų apie pasikeitusią kontaktinę informaciją negaunama, laikoma, kad tėvams apie kursų vietą ir laiką pranešta tinkamai jų nurodytais adresais. Tėvai, turintys teisę gauti socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą ir (ar) socialinę paramą už mokinius pagal Lietuvos Respublikos socialinės paramos mokiniams įstatymą, privalo pateikti tai patvirtinančius dokumentus (originalus pateikti tiesiogiai, kopijas – raštu arba elektroniniu paštu). Tėvai, turintys specialiųjų poreikių, nulemtų intelekto, asmenybės ar kitų psichikos sutrikimų, dėl kurių negali produktyviai dalyvauti grupiniuose kursų užsiėmimuose, privalo pateikti specialiųjų poreikių nustatymo pažymą, išduotą Neįgalumo ir darbingumo nustatymo tarnybos prie Socialinės apsaugos ir darbo ministerijos arba asmens sveikatos priežiūros įstaigos gydytojų konsultacinės komisijos (originalą pateikti tiesiogiai, kopiją – raštu arba elektroniniu paštu). Tėvai, dėl pateisinamų priežasčių negalintys dalyvauti organizuojamoje kursų grupėje konkrečiu pranešime nurodytu laiku, privalo pateikti tai patvirtinančius dokumentus (originalus pateikti tiesiogiai, kopijas – raštu arba elektroniniu paštu) ir nurodyti tikslią datą, kada galės dalyvauti kursuose. 
11. Jeigu tėvai turi specialiųjų poreikių, nulemtų intelekto, asmenybės ar kitų psichikos sutrikimų, dėl kurių negali produktyviai dalyvauti grupiniuose kursų užsiėmimuose, kursų programa įgyvendinama individualiai, parenkant kursų užsiėmimų vykdymo būdą ir (ar) laiką.
12. Kursai turi būti organizuojami neatidėliojant, bet ne vėliau kaip per 3 mėnesius nuo nutarimo gavimo Kretingos savivaldybės administracijos Vaiko teisių apsaugos skyriuje dienos, išskyrus atvejus, kai nutarime nurodytas kitas įpareigojimo dalyvauti kursuose įvykdymo terminas.
13. Tėvų pageidavimu, iki kursų pradžios tėvams gali būti teikiamos individualios psichologinės konsultacijos vaiko raidos, elgesio problemų, tėvų bendravimo su vaikais, pozityvios tėvystės klausimais.
14. Vienoje kursų grupėje gali būti ne daugiau kaip 12 asmenų.
15. Kursų trukmė – 20 valandų. Jos turi būti suskirstytos į atskirus užsiėmimus: vieno užsiėmimo trukmė – ne trumpesnė kaip 2 valandos ir ne ilgesnė kaip 6 valandos.
16. Kursai vyksta ne rečiau kaip vieną kartą per savaitę. 
17. Tėvams, išklausiusiems ne mažesnę kaip 16 valandų trukmės kursų programos dalį, per 3 darbo dienas po kursų baigimo išduodamas pažymėjimas apie dalyvavimą kursuose.
18. Tėvams, dėl pateisinamų priežasčių išklausiusiems mažesnę kaip 16 valandų trukmės kursų programos dalį, Centras sudaro galimybę išklausyti trūkstamą kursų programos dalį kartu su vėliau sudaroma kursų grupe.
19. Vengiančiais dalyvauti kursuose laikomi tėvai, išklausę mažiau kaip 16 valandų trukmės kursų programos dalį be pateisinamų priežasčių. 
20. Centras, apie užsiregistravusius, bet nelankančius ar vengiančius dalyvauti kursuose asmenis, praneša Kretingos rajono savivaldybės administracijos Vaiko teisių apsaugos skyriui.
21. Kretingos rajono savivaldybės administracijos Vaiko teisių apsaugos skyrius, gavęs pranešimą, kad tėvai vengia dalyvauti kursuose, šią informaciją nedelsdamas, ne vėliau kaip per 5 darbo dienas nuo vengimo dalyvauti kursuose nustatymo, perduoda nutarimą priėmusiai institucijai.
22. Kretingos rajono savivaldybės administracijos Vaiko teisių apsaugos skyrius per 5 darbo dienas nuo pažymėjimo, patvirtinančio dalyvavimą kursuose, išdavimo perduoda informaciją, kad tėvai dalyvavo kursuose, nutarimą priėmusiai institucijai.

III. MOKĖJIMAS UŽ KURSUS

23. Įtraukti į kursus tėvai už dalyvavimą juose sumoka iki kursų pradžios, išskyrus Aprašo 25 punkte nustatytą atvejį, kai kursai apmokami valstybės lėšomis.
24. Kursų kaina vienam asmeniui – 38 eurai. 
25. Tėvų, turinčių teisę gauti socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą ir (ar) socialinę paramą už mokinius pagal Lietuvos Respublikos socialinės paramos mokiniams įstatymą, dalyvavimo kursuose išlaidos valstybės lėšomis apmokamos (pagal Aprašo 24 punkte nustatytą kursų kainą) Savivaldybės administracijai socialinės apsaugos ir darbo ministro nustatyta tvarka iš Lietuvos Respublikos socialinės apsaugos ir darbo ministerijai patvirtintų bendrųjų asignavimų po to, kai asmeniui yra išduotas pažymėjimas apie dalyvavimą kursuose.
26. Vengimo dalyvauti kursuose atveju tėvų, turinčių teisę gauti socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą ir (ar) socialinę paramą už mokinius pagal Lietuvos Respublikos socialinės paramos mokiniams įstatymą, dalyvavimo kursuose išlaidos valstybės lėšomis neapmokamos.
27. Kai savivaldybės administracijos kooperuojasi organizuoti kursus, kiekviena savivaldybės administracija atskirai apmoka jos teritorijoje gyvenančių tėvų kursų išlaidas iš tėvų sumokėtų lėšų arba, esant Aprašo 25 punkte nustatytam atvejui, kursai apmokami valstybės lėšomis.
28. Už kursus mokėtina suma iš tėvų gali būti išieškoma Lietuvos Respublikos civilinio proceso kodekso nustatyta tvarka.

IV. BAIGIAMOSIOS NUOSTATOS

29. Aprašo įgyvendinimo priežiūrą vykdo Kretingos rajono savivaldybės administracijos Vaiko teisių apsaugos skyrius ir Kretingos rajono savivaldybės administracijos Švietimo skyrius.
30. Aprašas gali būti keičiamas, papildomas ar panaikinamas Kretingos rajono savivaldybės tarybos sprendimu.
__________________________

